Vážený pán štátny tajomník,

Pán splnomocnenec vlády,

Ctené predsedníctvo,

Milé kolegyne,

Kolegovia.

 Som starostom obce Santovka. Obce, ktorá v roku 2002 prevzala do svojej zriaďovateľskej pôsobnosti od krajského úradu v Nitre, vtedy ešte Domov Dôchodcov. Tento, jeden z najstarších svojho druhu na Slovensku, pre svoju potrebu využíval bývalý kaštieľ rodiny Ňáriovcov a postupne pristavané budovy. Založený bol 15.10.1952. Vtedy tu bolo umiestnených 10 žien z Banskej Štiavnice. Ako to býva, priestory zariadenia boli v zlom technickom stave, údržba budov a technického zázemia bola zanedbaná. Prevádzka náročná, energeticky neefektívna a technologicky na úrovni 60 – tich rokov. Čo sa týka spôsobov poskytovania sociálnych služieb, tieto boli orientované prevažne na pasívnu starostlivosť o obyvateľov (klientov) umiestnených v zariadení, ktorí tu v podstate pasívne dožívali svoj život.

 Po prechode zariadenia pod správu obce štát z časti naďalej zabezpečoval financovanie prevádzky. Bolo to formou ročnej dotácie z ministerstva financií, ktorá pozostávala jednak z prostriedkov účelovo určených na prevádzku a časti určenej na kapitálové výdaje. Posledne menované sme využívali na zlepšenie technického a prevádzkového zázemia. Zmodernizovala sa kuchyňa, kúrenie, inštalovali slnečné kolektory na ohrev vody, vybudovala čistička odpadových vôd.

 V roku 2011 zariadenie prešlo rozsiahlou rekonštrukciou a modernizáciou, na ktorú obec získala finančné prostriedky z ROP. Hlavným zameraním činnosti zariadenia je poskytovanie sociálnych služieb v zmysle § 35, § 41 zákona 448/2008 Z.z. o sociálnych službách. Celková kapacita zariadenia s celoročným pobytom klientov je 88 miest. Svoje služby poskytuje nadregionálne a pri prijímaní odkázaných klientov sa nezohľadňuje ich trvalí pobyt. Klienti sú umiestnený v dvoj a trojlôžkových izbách s vlastným sociálnym zariadením, sú im k dispozícii spoločenské miestnosti, miestnosť pracovnej terapie, rehabilitácia, jedáleň, vonkajšia rozľahlá terasa pre imobilných klientov, ktorá je prepojená s parkom. Služby pre klientov zabezpečuje 42 zamestnancov, z toho 19 zamestnancov pracuje na zdravotnom úseku, 3 zamestnanci na sociálnom úseku a 21 zamestnancov zabezpečuje obslužné činnosti. Okrem celoročného pobytu klientov, zariadenie poskytuje opatrovateľské služby v prirodzenom rodinnom prostredí pre klientov s trvalým pobytom v obci Santovka, odľahčovaciu službu, rehabilitačné služby, služby fyzioterapeuta a ďalšie podporné služby ako sú služby práčovne, poskytovanie stravy pre obyvateľov obce. Potrebné zdravotnícke úkony sú poskytované na úkor vlastných nákladov prípadne dodávateľsky. Zariadenie spolupracuje so SČK v Leviciach, Pedagogickou a sociálnou akadémiou Levice, UKF v Nitre, odborom sociálna práca, ktorím poskytujeme priestory na praktickú výučbu absolventov škôl a absolventov vzdelávacích kurzov. V zmysle dohody so SČK v Leviciach nám na oplátku SČK zabezpečuje prepravnú službu pre klientov v zariadení a pre obyvateľov v obci Santovka. Naši klienti sa zapájajú do rôznych projektov a súťaží. Vo vlastnej réžii si zabezpečujeme semináre na celo okresnej úrovni pre zdravotný personál, ktoré sú schválené Komorou sestier. Pri kultúrnych a duchovných podujatiach spolupracujeme s viacerými organizáciami v Nitrianskom kraji. DAB Nitra poskytuje zariadeniu zvýhodnené vstupenky na svoje predstavenia. Pri tvorbe životného prostredia, okolia zariadenia a priľahlého parku nám nápadmi, štúdiami a projektmi pomáhajú študenti SPU odbor záhradná architektúra.

 Odborný personál poskytuje poradenstvo a súčinnosť aj okolitým obciam a starostom pri riešení vzniknutých sociálnych situáciách, spolupracuje so spoločnou úradovňou obcí Tekovského regiónu odborom opatrovateľskej a posudkovej činnosti.

 Zariadenie úzko spolupracuje s obcou, kde si vzájomne pomáhame pri riešení vzniknutých situácií nielen sociálneho zamerania. Vzájomná spolupráca zariadenia s miestnou základnou a materskou školou je prínosom nielen pre obyvateľov zariadenia ale aj týchto škôl.

Milé dámy,

Vážení páni,

ako som uviedol, aj malá obec môže a vie poskytovať sociálne služby na slušnej úrovni, kvalitne a v širšom okolí. Nie len lokálne zameranom. Je to hlavne o snahe, porozumení problematike a vhodnom ľudskom potenciály. A ako vždy o peniazoch.

 Určite nie je dobré, že postupne sa rozširujúca sieť zariadení je financovaná z jedného, dovolím si povedať aj obmedzeného balíka peňazí. Musíme si jednoznačne povedať, na čo máme a tomu prispôsobiť sieť zariadení, nastaviť podmienky na poskytovanie sociálnej pomoci a pre tieto služby stanoviť kvalitatívne normy alebo ukazovatele. Podľa môjho názoru sa to nezaobíde bez uzatvorenia systému a vytvorenia siete zariadení, ktorých služby dokážeme ufinancovať pri dodržaní stanovených kritérií. Na ďalšie rozširovanie siete musia byť potom navýšené a poskytnuté finančné zdroje v zodpovedajúcej výške.

 Ak sa bavíme o kompetenciách v oblasti sociálnych služieb hlavným impulzom týchto debát je hlavne spôsob financovania. Všetci vieme, že originálna kompetencia musí byť financovaná z vlastných príjmov, prenesená zo zdrojov štátu. Spôsob ktorý tu dnes existuje je zmiešaný a dlhodobo nesystémový. Nedokáže v súčasnej dobe zabezpečiť jednoduchú reprodukciu majetku,(jeho zachovanie v nezníženej hodnote), nakoľko nevytvára zdroje ani vo výške odpisov majetku.

 Ako zástupca obce mám záujem o také nastavenie systému kompetencií a ich financovania, ktoré zabezpečí dlhodobú stabilitu a kvalitu poskytovaných sociálnych služieb.

 Ak chceme stabilizovať celý systém:

* V prvom rade musíme uzatvoriť sieť poskytovateľov služieb a určiť kvalitatívne štandardy jednotlivých služieb a im prislúchajúce náklady.
* Ďalej vytvoriť centrálnu evidenciu poskytovateľov a žiadateľov sociálnych služieb a na základe týchto údajov vykonať analýzu dostupnosti a požiadavky na jednotlivé služby.

Pokiaľ sa týka obcí:

* Rozhodnúť, či naďalej ide o originálnu kompetenciu obcí, v tom prípade doteraz poskytovaný objem dotácií z rozpočtu MPSVaR presunúť do kategórie vlastných príjmov obcí, ktoré sú zriaďovateľmi navýšené o výšku odpisov majetku určeného na tieto služby.
* Alebo určiť, že ide o prenesený výkon štátnej služby, vtedy ponechať financovanie formou dotácií, s navýšením o odpisy určeného majetku na sociálne služby.
* Ďalšie rozširovanie siete regulovať zo strany štátu podľa vykonanej analýzy potrieb a požiadaviek o služby za predpokladu zabezpečenia a poskytnutia potrebného balíka financií pre takto povolených / odsúhlasených poskytovateľov.
* Zabezpečiť financovanie aspoň určených zdravotníckych úkonov zo zdravotného poistenia.

Zamyslenie: Verejní a neverejní poskytovatelia

 Kto mi vie povedať rozdiel medzi verejným a neverejným poskytovateľom sociálnych služieb, ak obaja poskytujú rovnaké služby a obaja sú financovaní dotáciou zo štátneho rozpočtu? Aké iné, alebo nové služby nám poskytujú neverejný poskytovatelia, ktoré nie sú schopné poskytovať verejní poskytovatelia? Pritom my obce máme navyše zákonnú povinnosť postarať sa v krajnom prípade o svojich odkázaných a aj nemajetných občanov?

Ďakujem za pozornosť.

Ľubomír Lőrincz

 starosta obce